Oʻzbekiston Respublikasi Yagona interaktiv davlat xizmatlari portalida Tadbirkorlik subyektlari uchun imtiyozlar va preferensiyalarning yagona reyestrini shakllantirish hamda yangilab borish tartibi toʻgʻrisidagi nizomni tasdiqlash haqida
(resolution, 2026-04-29)

Oʻzbekiston Respublikasining “Tadbirkorlik faoliyati erkinligining kafolatlari toʻgʻrisida”gi Qonuniga muvofiq, shuningdek, tadbirkorlik faoliyatini qoʻllab-quvvatlash uchun taqdim etilgan subsidiyalar, imtiyozlar va preferensiyalardan foydalanishda yanada qulayliklar yaratish maqsadida Vazirlar Mahkamasi qaror qiladi: 1. Quyidagilarni nazarda tutuvchi Oʻzbekiston Respublikasi Yagona interaktiv davlat xizmatlari portalida Tadbirkorlik subyektlari uchun imtiyozlar va preferensiyalarning yagona reyestrini shakllantirish hamda yangilab borish tartibi toʻgʻrisidagi nizom ilovaga muvofiq tasdiqlansin: Oʻzbekiston Respublikasi Yagona interaktiv davlat xizmatlari portalida Tadbirkorlik subyektlari uchun imtiyozlar va preferensiyalarning yagona reyestrini (keyingi oʻrinlarda — yagona reyestr) shakllantirish tartibi; yagona reyestrni yangilab borish tartibi; yagona reyestrni shakllantirish va yangilab borishda yagona reyestr operatori hamda davlat organlarining huquqlari va majburiyatlari. 2. Belgilansinki, yagona reyestr Oʻzbekiston Respublikasi Iqtisodiyot va moliya vazirligining “subsidiya.mf.uz” platformasidagi tadbirkorlik subyektlariga taqdim etiladigan qoʻllab-quvvatlash choralari haqidagi maʼlumotlarni oʻz ichiga olgan reyestrni Oʻzbekiston Respublikasi Yagona interaktiv davlat xizmatlari portaliga integratsiya qilish orqali yuritiladi. 3. Oʻzbekiston Respublikasi Iqtisodiyot va moliya vazirligi hamda Raqamli texnologiyalar vazirligi 2026-yil 1-sentabrga qadar “subsidiya.mf.uz” platformasidagi tadbirkorlik subyektlariga taqdim etiladigan qoʻllab-quvvatlash choralari haqidagi maʼlumotlarni oʻz ichiga olgan reyestrni Oʻzbekiston Respublikasi Yagona interaktiv davlat xizmatlari portaliga integratsiya qilsin. 4. Ushbu qarorning bajarilishini nazorat qilish Oʻzbekiston Respublikasi Bosh vazirining oʻrinbosari — iqtisodiyot va moliya vaziri J.A. Qoʻchqorov zimmasiga yuklansin. 1. Ushbu Nizom Oʻzbekiston Respublikasi Yagona interaktiv davlat xizmatlari portalida (keyingi oʻrinlarda — YIDXP) tadbirkorlik subyektlari uchun imtiyozlar va preferensiyalarning yagona reyestrini (keyingi oʻrinlarda — yagona reyestr) shakllantirish hamda yangilab borish tartibini belgilaydi. 2. Yagona reyestr Vazirlar Mahkamasining “Tadbirkorlik subyektlariga taqdim etilgan subsidiyalar, imtiyozlar va preferensiyalardan foydalanish samaradorligini yanada oshirish chora-tadbirlari toʻgʻrisida” 2025-yil 11-dekabrdagi 784-son qaroriga 2-ilovada koʻrsatilgan imtiyozlar va preferensiyalar asosida mazkur ilovadagi masʼul vazirlik hamda idoralar tomonidan shakllantiriladi. 3. Yagona reyestr quyidagi maqsadlarda shakllantiriladi va yuritiladi: joriy etilgan imtiyozlar va preferensiyalarning elektron bazasini shakllantirish; imtiyozlar va preferensiyalar haqidagi maʼlumotlarning ochiqligini taʼminlash; tadbirkorlik subyektlariga qonunchilik hujjatlarida belgilangan, davlat tomonidan taqdim etiladigan mavjud imtiyozlar va preferensiyalar haqida qulay shaklda va dolzarb maʼlumotlarni taqdim etish. 4. Yagona reyestr davlat tilida shakllantiriladi va yuritiladi hamda boshqa tillarga tarjima qilingan yoki qisqartirilgan versiyalarga ega boʻlishi mumkin. 5. Oʻzbekiston Respublikasi Iqtisodiyot va moliya vazirligi yagona reyestr operatori hisoblanadi. 6. Tadbirkorlik subyektlari uchun imtiyoz va preferensiyalar haqidagi maʼlumotlar Oʻzbekiston Respublikasi Iqtisodiyot va moliya vazirligining “subsidiya.mf.uz” platformasida shakllantiriladi hamda oʻzaro integratsiya orqali YIDXPda bepul taqdim etiladi. 7. Yagona reyestr ushbu Nizomga 1-ilovadagi sxemaga muvofiq davlat organlari va tashkilotlari bilan birgalikda yagona reyestr operatori tomonidan shakllantiriladi hamda yangilab boriladi. Yagona reyestr ushbu Nizomga 2 va 3-ilovalardagi shakllarga muvofiq yuritiladi. 8. Davlat organlari va tashkilotlari imtiyozlar va preferensiyalar haqidagi maʼlumotlarni “subsidiya.mf.uz” platformasiga kiritish imkoniyatini olish (ruxsat) uchun masʼul xodimlar haqidagi maʼlumotlarni (F.I.O., lavozimi, JSHSHIR, telefon raqami) yagona reyestr operatoriga taqdim etadi. Bunda masʼul xodimlar oʻzgarganda, davlat organlari va tashkilotlari ruxsatni bekor qilish boʻyicha yagona reyestr operatoriga rasmiy xabar yuboradi. 9. Yagona reyestr operatori davlat organlari va tashkilotlarining murojaatiga asosan masʼul xodimlarga imtiyoz va preferensiyalar haqidagi maʼlumotlarni “subsidiya.mf.uz” platformasiga kiritish imkoniyatini (ruxsat) taqdim etadi. Bunda davlat organlari va tashkilotlari masʼul xodimlar oʻzgargani haqida rasmiy xabar yuborganda, ushbu xodimlarga “subsidiya.mf.uz” platformasiga kirish imkoniyati bekor qilinadi. 10. Davlat organlari va tashkilotlari xatlovdan oʻtkazish asosida tadbirkorlik subyektlariga taqdim etishga oʻzi masʼul boʻlgan imtiyozlar va preferensiyalar hamda ular haqidagi quyidagi maʼlumotlarni “subsidiya.mf.uz” platformasidagi reyestrga joylashtiradi: imtiyozning (preferensiyaning) nomi; imtiyozning (preferensiyaning) turi (bojxona hamda soliq imtiyozlari va boshqalar); imtiyozni (preferensiyani) taqdim etish belgilangan normativ-huquqiy hujjat nomi, raqami, sanasi va havolasi; imtiyozning (preferensiyaning) amal qilish muddati (maʼlum sana yoki doimiy); taqdim etish doirasi (alohida, umumiy); taqdim etish tartibi (reglament yoki nizomga havola); imtiyozni (preferensiyani) taqdim etish va monitoring qilish boʻyicha axborot tizimi (nomi, havolasi (URL); imtiyoz (preferensiya) taqdim etiladigan sohalar; imtiyoz (preferensiya) taqdim etiladigan subyektlarning iqtisodiy faoliyat turlarining umumdavlat tasniflagichi boʻyicha faoliyat turi; imtiyoz (preferensiya) oluvchi subyekt toifasi: tadbirkorlik subyektlarining toifasi (kichik, oʻrta yoki yirik biznes); imtiyozni (preferensiyani) taqdim etish shakllari; imtiyozdan (preferensiyadan) maqsadsiz foydalanganlik uchun belgilangan javobgarlik choralari, uni qoʻllovchi organ, javobgarlik belgilangan normativ-huquqiy hujjat nomi, raqami, sanasi va havolasi; imtiyozni (preferensiyani) taqdim etish uchun masʼul boʻlgan vazirlik va idoralar maʼlumotlari (nomi, masʼullar bilan bogʻlanish maʼlumotlari, telefon raqami, elektron pochta manzili). Yagona reyestrga imtiyoz va preferensiyalar haqidagi boshqa maʼlumotlar ham kiritilishi mumkin. 11. Yagona reyestrga kiritiladigan imtiyoz va preferensiyalar toʻgʻrisidagi maʼlumotlar toʻliq va ishonchli boʻlishi kerak. Ushbu maʼlumotlarda noaniqlik, qisqartma va xatolar boʻlmasligi lozim. 12. Yagona reyestrga imtiyozlar va preferensiyalar toʻgʻrisidagi maʼlumotlar davlat organlari va tashkilotlari tomonidan kiritiladi. Davlat organlari va tashkilotlari tomonidan yagona reyestrga maʼlumotlar kiritilgandan keyin yagona reyestr operatori ushbu maʼlumotlarni bir hafta muddatda koʻrib chiqadi va tasdiqlaydi. Maʼlumotlar operator tomonidan yagona reyestrda tasdiqlangandan soʻng, avtomatik tarzda YIDXPdagi Tadbirkorlik subyektlari uchun imtiyozlar va preferensiyalar boʻlimida koʻrinadi. 13. Davlat organlari va tashkilotlari tomonidan ushbu Nizom talablari buzilgan holda notoʻgʻri rasmiylashtirilgan yoki boshqa xato va kamchiliklar mavjud boʻlgan maʼlumotlar yagona reyestrga kiritilgan taqdirda, yagona reyestr operatori bir hafta muddatda, rad etishning asoslangan sabablarini koʻrsatgan holda, maʼlumotlarni yagona reyestrda tasdiqlashni rad etadi. Davlat organlari va tashkilotlari ish jarayonida aniqlangan xatolik va kamchiliklarni uch ish kuni mobaynida bartaraf etadi hamda imtiyoz yoki preferensiya toʻgʻrisidagi tegishli maʼlumotlarni yagona reyestrga takroran kiritadi. 14. Imtiyoz yoki preferensiyalarga oid ushbu Nizomning 10-bandida qayd etilgan maʼlumotlar yuzasidan qonunchilik hujjatlariga oʻzgartirish va qoʻshimchalar kiritilganda, shuningdek, yangi turdagi imtiyoz yoki preferensiya joriy etilganda, davlat organlari va tashkilotlari tegishli normativ-huquqiy hujjat rasmiy eʼlon qilingan sanadan boshlab bir hafta muddatda, asoslarni koʻrsatgan holda yagona reyestrga tegishli oʻzgartirish va qoʻshimchalar kiritadi. Davlat organlari va tashkilotlari tomonidan yagona reyestrga yangi turdagi imtiyoz yoki preferensiya, shuningdek, tegishli oʻzgartirish va qoʻshimchalar boʻyicha maʼlumotlar kiritilgandan keyin yagona reyestr operatori ushbu maʼlumotlarni bir hafta muddatda koʻrib chiqadi hamda tasdiqlaydi. Bunda yagona reyestrga oʻzgartirish va qoʻshimchalar kiritilgan taqdirda, kiritilgan oʻzgartirishlar va qoʻshimchalarning sanasi hamda mohiyati toʻgʻrisida tegishli belgi qoʻyiladi. Yangi turdagi imtiyoz yoki preferensiya toʻgʻrisidagi, shuningdek, tegishli oʻzgartirish va qoʻshimchalar boʻyicha maʼlumotlar yagona reyestr operatori tomonidan tasdiqlangandan soʻng avtomatik tarzda YIDXPda Tadbirkorlik subyektlari uchun imtiyoz va preferensiyalar boʻlimidagi maʼlumotlar ham oʻzgaradi. 15. Imtiyoz yoki preferensiya bekor qilingan taqdirda, davlat organlari va tashkilotlari tegishli normativ-huquqiy hujjat rasmiy eʼlon qilingan sanadan boshlab bir hafta muddatda, asoslarni koʻrsatib, ushbu imtiyoz yoki preferensiyani yagona reyestrdan chiqarish zarurligi toʻgʻrisida yagona reyestr operatorini xabardor qiladi. 16. Yagona reyestr operatori imtiyoz yoki preferensiya bekor qilingani sababli uni yagona reyestrdan chiqarish zarurligi toʻgʻrisida davlat organlari va tashkilotlari kiritgan maʼlumotlarni bir hafta muddatda koʻrib chiqib, imtiyoz yoki preferensiyani yagona reyestrdan chiqarishni tasdiqlaydi. Imtiyoz yoki preferensiya yagona reyestrdan chiqarilganda, u toʻgʻrisidagi maʼlumotlar toʻliq chiqarib tashlanmasdan ushbu imtiyoz yoki preferensiya bekor qilingani, shuningdek, uning bekor qilingan sanasi hamda asosi toʻgʻrisida tegishli belgi kiritiladi. Imtiyoz yoki preferensiyalarni yagona reyestrdan chiqarib tashlash yagona reyestr operatori tomonidan tasdiqlangandan soʻng avtomatik tarzda YIDXPdagi Tadbirkorlik subyektlari uchun imtiyozlar va preferensiyalar boʻlimidagi maʼlumotlar ham oʻzgaradi. 17. Yagona reyestrni yangilash haqidagi maʼlumotlarda notoʻgʻri yoki boshqa xato va kamchiliklar mavjud boʻlganda, ushbu Nizom 13-bandining birinchi xatboshisida belgilangan tartibda yagona reyestrni yangilashni tasdiqlash rad etiladi. 18. Yagona reyestr operatori imtiyoz va preferensiyalar toʻgʻrisida notoʻgʻri, shuningdek, xato va kamchiliklari mavjud maʼlumotlarni yagona reyestrda tasdiqlamaydi hamda ularni qayta ishlash (toʻldirish yoki tuzatish) uchun davlat organlari va tashkilotlariga asosli xabarnoma yuboradi. 19. Yagona reyestr operatori: davlat organlari va tashkilotlari tomonidan kiritilgan imtiyoz va preferensiyalar toʻgʻrisidagi maʼlumotlarni yagona reyestrda tasdiqlashi; imtiyozlar va preferensiyalar toʻgʻrisidagi tegishli maʼlumotlarni shakllantirish hamda yuritish uchun davlat organlari va tashkilotlarining yagona reyestrdan foydalana olishini taʼminlashi; imtiyoz va preferensiyalar toʻgʻrisidagi maʼlumotlarni yagona reyestrda tasdiqlashdan oldin ularning toʻliqligi hamda ishonchliligini tekshirishi; yagona reyestrdagi imtiyoz va preferensiyalar toʻgʻrisidagi maʼlumotlarning YIDXPga uzatilishini taʼminlashi shart. 20. Davlat organlari va tashkilotlari yagona reyestrni shakllantirish va yuritish boʻyicha takliflar berish hamda Oʻzbekiston Respublikasi Iqtisodiyot va moliya vazirligi tomonidan uslubiy tavsiyalar ishlab chiqilishida ishtirok etish huquqiga ega. 21. Davlat organlari va tashkilotlari: yagona reyestrga imtiyoz va preferensiyalar toʻgʻrisidagi ishonchli hamda toʻliq maʼlumotlar kiritilishini taʼminlashi; yangi turdagi imtiyoz va preferensiyalar joriy etilganda, ular toʻgʻrisidagi maʼlumotlarni bir hafta muddatda yagona reyestrga kiritishi; imtiyoz yoki preferensiyani taqdim etish bilan bogʻliq nizom yoki reglamentga oʻzgartirishlar va qoʻshimchalar kiritilgan yoki bekor qilingan taqdirda, yagona reyestrda ular toʻgʻrisidagi maʼlumotlarni oʻzgartirishi va qoʻshimcha kiritishi shart. Davlat organlari va tashkilotlari qonunchilik hujjatlariga muvofiq boshqa majburiyatlarga ham ega boʻlishi mumkin. 22. Davlat sirlari yoki qonun bilan himoya qilinadigan boshqa sirlarning oshkor boʻlishiga olib kelishi mumkin boʻlgan maʼlumotlarni yagona reyestrga kiritish taqiqlanadi. 23. Yagona reyestrga kiritiladigan imtiyoz va preferensiyalar toʻgʻrisidagi maʼlumotlarning toʻliqligi hamda ishonchliligi uchun javobgarlik davlat organlari va tashkilotlarining tegishli rahbarlari zimmasida boʻladi. 24. Ushbu Nizom talablarining buzilishida aybdor boʻlgan shaxslar qonunchilik hujjatlarida belgilangan tartibda javob beradilar.